5.pielikums

Ministru kabineta

2017.gada \_\_.\_\_\_\_\_\_ noteikumiem Nr.\_\_\_\_

1. **Nodokļa bāzes noteikšanas, ja veikts maksājums nerezidentam, piemērs.**

Ieguldījumu fonds veic maksājumu nerezidentam 10000 *euro* apmērā, no kura uzņēmumu ienākuma nodoklis netika ieturēts, bet bija jāietur.

Ieguldījumu fondam valsts budžetā jāiemaksā uzņēmumu ienākuma nodoklis Tātad, uzņēmumu ienākuma nodoklis ir 2500 *euro* (aprēķina 10000 *euro* dala ar 0,8 \* 20 %).

1. **Mākslīgas izveidotas struktūras izmantošanas piemērs.**

Latvijas kosmētikas ražošanas uzņēmums A, kurš veiksmīgi ir attīstījis zīmolu, plāno, ka peļņa turpmākajos gados varētu būtiski pieaugt. Uzņēmuma īpašnieks – Latvijas rezidents fiziskā persona, lai izvairītos no uzņēmumu ienākuma nodokļa sadalot peļņu dividendēs, veic uzņēmuma pārstrukturizāciju. Tiek plānots, ka uzņēmums A nodos autortiesības (preču zīmi) ārvalstīs dibinātam saistītam uzņēmumam B, kurš pieder uzņēmumam C (Eiropas Savienības dalībvalsts rezidents). Uzņēmums C ir uzņēmuma A meitas uzņēmums. Turpmāk uzņēmums A maksās samaksu par autortiesību izmantošanu uzņēmumam B, kurš, ņemot vērā tā rezidences valsts labvēlīgo nodokļu režīmu, atbrīvo autoratlīdzības ienākumu no nodokļiem. Uzņēmums C saņem dividendes no uzņēmuma B un atbrīvo tās no nodokļiem atbilstoši uzņēmuma C rezidences valsts nodokļu normām. Tā kā uzņēmums C ir uzņēmumu ienākuma nodokļu maksātājs un izmaksā dividendes no peļņas, kura ir atbrīvota no nodokļa, dividenžu saņēmējs – uzņēmums A plāno saņemt dividendes un piemērot Likuma 6.panta pirmo daļu, attiecīgi uzņēmums A, izmaksājot dividendes, samazinātu ar nodokli apliekamo bāzi par no uzņēmuma C saņemtajām dividendēm. Uzņēmumiem B un C nav citu funkciju, kā vienīgi kapitāldaļu un autortiesību (preču zīmes) turēšanas funkcija, uzņēmumu juridisko klātbūtni un ar to saistītās prasības (finanšu atskaites, juridiskā adrese, paraksta tiesības) nodrošina, izmantojot ārpakalpojumus.

Šajā situācijā, tā kā minētā uzņēmumu restrukturizācijas un attiecīgas struktūras izveides galvenais nolūks ir bijis izmantot Likuma 6.panta pirmajā daļā noteikto atbrīvojumu un attiecīgi likumā “Par iedzīvotāju ienākuma nodokli” dividendēm noteikto atbrīvojumu no iekļaušanas ar nodokli apliekamajā bāzē, un struktūras izveidei nav pamatojama cita ekonomiskā mērķa, piemērojama Likuma 6.panta ceturtā daļa.

1. **Mazvērtīgu priekšmetu izmantošana reprezentācijas un reklāmas pasākumiem, piemēri (Likuma 8.pants).**

I. Nodokļa maksātājs iegādājas krūzītes (katras krūzītes vērtība 10 *euro*) ar savu zīmolu.

Publiskas reklāmas kampaņas ietvaros, lai veicinātu preces noietu un uzņēmuma reklamēšanu, krūzītes tiek pievienotas pie tirdzniecībai novirzītajām kafijas paciņām, noformējot to kā pārdotās preces komplektu (vai kasē izsniedzot pircējam krūzīti, ja pircējs iegādājies konkrētās kafijas paciņu, pie kurām ir attiecīga norāde (ar vai bez nosacījumiem) par iespēju saņemt krūzīti).

Tātad, mazvērtīgs priekšmets ir piesaistīts precei (vai pirkuma apjomam), līdz ar to precei (vai pirkuma apjomam) pievienotā krūzīte ir uzskatāma par nodokļa maksātāja reklāmas pasākumu (Likuma 8.panta septītās daļas 2.punkta “a” apakšpunkts), un krūzītes vērtība pēc ekonomiskās būtības ir līdzvērtīga precei (vai pirkuma apjomam) noteiktai atlaide, savukārt kafijas pircējam, saņemot par kafijas iegādi arī krūzīti ar komersanta zīmolu, neveidojas ienākums.

Ja reklāmas kampaņas laikā neizmatotās krūzītes nodokļa maksātājs, lai popularizētu sevi potenciālajiem klientiem vai sadarbības partnetneriem, izsniedz neveicot konkrētas preces pārdošanu, izsniegtās krūzītes ir uzskatāmas par reprezentācijas izdevumiem, un kopējais klientiem izsniegto krūzīšu vērtības apjoms mēnesī (skaitot no pārskata gada sākuma) veido ar uzņēmumu ienākuma nodokli apliekamu objektu (izņemot Likuma 8.panta otrās daļas 7.punktā minēto apmēru).

Krūzītes vērtība (mazvērtīgs priekšmets līdz 20 *euro* vērtībā), kuru saņem fiziskā persona reprezentācijas kampaņas ietvaros, nav uzskatāma par fiziskās personas ienākumu.

II. Nodokļa maksātājs organizē publisku pasākumu bērniem (par pasākuma norisi un iespēju saņemt balvas sniedz informāciju savā interneta mājaslapā vai tml.). Izsludinātajā pasākumā tiek paredzēts, ka uzvarētājam, kurš pirmais atrod veikala skatlogos noslēptās norādes, pasākuma organizētājs izsniedz dāvanu karti 20 *euro* apmērā, par kuru iespējams saņemt pasākuma organizētāja sniegtu pakalpojumu vai iegādāties tā realizētās preces. Savukārt otrajam uzvarētājam tiek izsniegta cita komersanta dāvanu karte 20 *euro* apmērā.

Dāvanu kartes, kura nepārsniedz 20 *euro* un ar kuru var norēķināties par paša nodokļa maksātāja realizētajām precēm vai sniegtajiem pakalpojumiem, vērtība ir uzskatāma par reklāmas pasākumā realizētās preces vai sniegtā pakalpojuma atlaidi (Likuma 8.panta septītās daļas 3.punkts) un nav iekļaujama ar uzņēmumu ienākuma nodokli apliekamajā bāzē, kā arī nav uzskatāma par klienta ienākumu. Ja dāvanu kartes vērtība pārsniedz 20 *euro*, un dāvanu kartes saņēmējs netiek identificēts, ar uzņēmumu ienākuma nodokli apliekamajā bāzē iekļauj dāvanu kartes vērtību saskaņā ar Likuma 8.panta otrās daļas 1.punktu.

Savukārt, dāvanu karti, ar kuru var norēķināties pie cita komersanta par tā realizētajām precēm vai sniegtajiem pakalpojumiem, nodokļa maksātājs iekļauj ar uzņēmumu ienākuma nodokli apliekamajā bāzē tad, ja dāvanu kartes saņēmējs netiek identificēts.

III. Uzņēmuma mārketinga politika paredz iespēju uzņēmuma klientiem par katru pirkumu nopelnīt bonusa punktus, par kuriem klientam (ar nodokļa maksātāja izsniegtu lojalitātes karti) ir iespējams iegādāties konkrētā uzņēmuma preces. Papildus tam, nodokļa maksātājs atsevišķiem klientiem pasniedz naudu par konkrētu iegādāto preču vai pakalpojumu apjomu, vai, saņemot sev nepieciešamo informāciju, no klienta.

Ņemot vērā, ka klientam par nopelnītajiem bonusa punktiem, kuri tika piešķirti vērtējot iegādāto preču kopējo vērtību, ir jāiegādājas citas preces, tad uzņēmumam neveidojas ar uzņēmumu ienākuma nodokli apliekams objekts, jo pirkuma summas samazinājums par piešķirtajiem bonusa punktiem ir uzskatāms par atlaidi. Klientiem piešķirtie bonusa punkti nerada arī fiziskās personas – klienta ienākumu, jo klients iegādājies noteiktu preču vai pakalpojumu apjomu.

Savukārt, ja nodokļa maksātājs izsniedz naudu (neatkarīgi no summas) klientam, kura netiek personificēta, tad ar uzņēmumu ienākuma nodokli apliekamajā bāzē jāiekļauj klienta gūtais, bet ar iedzīvotāju ienākuma nodokli neapliktais ienākums, t.i., klienta saņemtā nauda.

1. **Vidējās parādu saistības aprēķināšanas piemērs (Likuma 10.pants).**

SIA "LATCO" pārskata gads sakrīt ar kalendāro gadu. Pārskata gada sākumā (1.janvārī) SIA "LATCO" ir saistības 2200 *euro*, parādu saistības tiek segtas par visu summu pārskata gada 7.februārī.  Pārskata gada  22.augustā SIA "LATCO" radās jaunas parādu saistības 5000 *euro*. Parādu saistību gada vidējā svērtā vērtība attiecīgajā gadā tiek aprēķināta šādi:

|  |  |
| --- | --- |
| 1.janvāris   ½  x 2200 = | 1100 *euro* |
| 31.janvāris | 2200 *euro* |
| 28.februāris ½  x 2200 =  | 1100 *euro* |
| 31.marts | 0 *euro* |
| 30.aprīlis | 0 *euro* |
| 31.maijs | 0 *euro* |
| 30.jūnijs | 0 *euro* |
| 31.jūlijs. | 0 *euro* |
| 1.augusts   ½  x 5000 = | 2500 *euro* |
| 31.augusts | 5000 *euro* |
| 30.septembris | 5000 *euro* |
| 31.oktobris | 5000 *euro* |
| 30.novembris. | 5000 *euro* |
| 31.decembris ½ x 5000 = | 2500 *euro* |

Pirmajai parādu saistībai vidējā svērtā vērtība: 4400 : 2 = 2200 *euro*.

Otrajai parādu saistībai vidējā svērtā vērtība: 25000 : 5 = 5000 *euro*.

1. **Citu reklāmas pakalpojumu, kas vērsti uz ziedotāja reklamēšanu, piemērs.**
2. SIA “A” ziedo biedrībai “Čība”, kura saņēmusi sabiedriskā labuma organizācijas statusu, 20000 *euro*.

Sabiedriskā labuma organizācija, biedrība “Čība” izvieto publisku norādi interneta mājas lapā kurā papildus informācijai par sabiedriskā labuma organizāciju nelielā laukumā (7x12 cm) izvietota informācija par atbalsta sniedzējiem, piemēram: “Atbalsta sniedzēji:

SIA “A”;

SIA “Lauksaimnieks”;

AS “LABA”.

Nodokļa maksātājam ir tiesības piemērot Likumā noteikto atvieglojumu, jo ziedojuma saņēmējs ziedotāju nosaukumu ir iekļāvis sarakstā, un tiek uzrādīts kā viens no visiem atbalsta sniedzējiem neuzsverot tā darbību.

1. SIA “LAUVA” ziedo biedrībai “LAUVAS fonds”, kura saņēmusi sabiedriskā labuma organizācijas statusu, 20000 *euro*. Biedrības dibinātājs ir SIA “LAUVA” un biedrības nosaukumā “LAUVAS fonds” ir nepārprotama vizuālā līdzība ar tā dibinātāja zīmolu.

 Nodokļa maksātājam, kurš veic ziedojumu tā dibinātajai sabiedriskā labuma organizācijai nav tiesības piemērot uzņēmumu ienākuma nodokļa atvieglojumu, jo šīs organizācijas nosaukuma izmantošana pēc ekonomiskās būtības ir ziedotāja reklamēšana.

1. **Atvieglojuma par saņemto valsts atbalstu lauksaimniecībai piemērošanas piemērs.**

 SIA “A” 2020.gadu beidz ar peļņu 5000 *euro* un 2021.gadā lemj par dividenžu izmaksu 2000 *euro*. Lēmums par līdzekļu piešķiršanu 6000 *euro* apmērā ir pieņemts 2021.gada novembrī, savukārt, grāmatvedībā 2021.gadā ieņēmumu postenī ir iegrāmatoti 1000 *euro*, bet 5000 *euro*, kā nākamo gadu ieņēmumi. Neatkarīgi no veiktā grāmatojuma, saskaņā ar Likuma 14.pantu uzņēmumu ienākuma nodokļa atvieglojumu ir iespēja saņemt 2021.pārskata gadā par 3000 *euro* (t.i., 50% apmērā no lēmumā noteiktās valsts atbalsta summas), bet 2022.pārskata gadā atvieglojumu par neizlietoto valsts atbalsta daļu nav tiesības piemērot.

Finanšu ministre D.Reizniece-Ozola